Diereprodukte: Veeartseny sê watter mág ingevoer word - Landbou - Republikein
Sunday, March 10th, 03:22:30
Diereprodukte: Veeartseny sê watter mág ingevoer word
14 January 2019 | Landbou
Ronelle Rademeyer - Goeie nuus vir Namibiese verbruikers en boere is dat sekere diereprodukte ondanks die uitbreking van bek-en-klouseer in Suid-Afrika wel ingevoer kan word.
Dit sluit in gekookte, verwerkte vleisprodukte van gespletehoefdiere; melk en ander suiwelprodukte wat tydens verwerking verhit is; ten volle verwerkte Swakara-pelse; verwerkte trofeë; droë biltong; alle lewende diere en hul produkte wat nie gesplete hoewe het nie, soos perde; kommersieel verwerkte voere en kos vir diere; hooi afkomstig van gesertifiseerde verskaffers; en semen en embrio’s wat via Suid-Afrika van ander lande af ingevoer word.
Droë, gesoute en behandelde nat velle en huide mag ook ingevoer word. Net so mag vars, ongekookte diereprodukte van ander lande wel via Suid-Afrika na Namibië ingevoer word.
Dié aankondiging is laat Vrydag deur die direktoraat veeartsenydienste (DVS) in die ministerie van landbou, water en bosbou gemaak.
Namibië, Botswana, Zimbabwe en ander buurlande het verlede week hul grense gesluit vir die invoer van lewende diere met gesplete hoewe, asook produkte van dié diere uit Suid-Afrika toe aangekondig is bek- en-klouseer het in die Vhembe-distrik naby die Krugerwildtuin uitgebreek.
Dit is die eerste uitbereking van hierdie gevreesde dieresiekte in Suid-Afrika sedert 2011.
Die Rooivleisprodusente-organisasie (RPO) in die buurland het volgens ’n berig gister in Rapport gewaarsku as Suid-Afrika sy bek-en-klouseervrye status verloor, kan sy landboubedryf jaarlikse verliese van nagenoeg N$6 miljard ly.
Mnr. Khaye Nkwanyana, direkteur van kommunikasie in die buurland se departement van landbou, bosbou en visserye, het volgens nuusberigte gesê maatreëls is getref om seker te maak die siekte word net tot die geraakte gebied beperk en versprei nie verder na ander provinsies in Suid-Afrika nie.
“Ons het dié gebied in die Limpopo-provinsie onder kwarantyn geplaas en ons staatsveeartse is daar aan die werk. Geen diere mag die gebied verlaat of daarheen vervoer word nie,” het hy volgens Eyewitness News gesê.
Hy het verder daarop gewys die virus word deur hitte vernietig en dat vleis en ander produkte afkomstig van hierdie diere veilig is solank dit gekook is.
Dr. Albertina Shilongo, waarnemende hoof-veeartsenybeampte in Namibië, sê die kennisgewing wat Vrydag uitgereik is, se doel is om breedvoerig aan invoerders en die Namibiese publiek te verduidelik wat ingevoer mag word en wat nie.
Die verbod geld alle lewende vee met gesplete hoewe soos beeste, skape, bokke, varke en wildsbokke uit Suid-Afrika asook die vars of gevriesde vleis afkomstig van hierdie diere.
Ander ongekookte produkte van dié diere is ook verbode – ook indien die produkte van ander lande af kom, maar in Suid-Afrika verwerk is.
Lewende vee mag ook nie van ander lande via Suid-Afrika na Namibië ingevoer word nie.
Mense mag ook nie rou of gevriesde vleis vir eie gebruik oor die grens na Namibië bring nie.